
״תערוכה בשיחים״ מפגישה עבודות פיסול של חמישה אמנים עם המרחב החי של גני רמת הנדיב. התערוכה עוסקת ביחסים שבין הטבע ליצירה האנושית: בחומרים שהאדם מחלץ מן האדמה ומעניק להם צורה, בניסיון לקבע זיכרון בתוך סביבה המשתנה ללא הרף ובכמיהה לקיים דיאלוג עם עולם הצומח והחי. התערוכה החדשה מסמנת את הפרק הראשון במהלך רחב ומתמשך של הצגת תערוכות ואמנות בשטחי רמת הנדיב

"תערוכה בשיחים" מבקשת להרחיב את המבט ואת הדיאלוג שבין התרבות האנושית לטבע. היא מציעה לראות בטבע מרחב חי שבו החומר, הצמחייה, האור והזמן ממשיכים לעצב את משמעותן של העבודות, ליצור קשרים והקשרים בין היצירות לצומח הסובב אותן, ומבקשת להזמין התבוננות מעמיקה יותר הן באמנות והן בטבע.
הטבע הוא מקורו של כל חומר לפני הגיעו ליד היוצר, הוא מקור להשראה ולידע, לחרדות ולפחדים, להתפעמות ולהתעלות הנפש. בהתאם לכך, יצירות האדם מביעות השתאות לנוכח הטבע, משתמשות בו כמטאפורה וכסמל, חושפות את האימה שהוא עשוי לעורר, ולעתים מבקשות לספר באמצעותו סיפור קטן או "ללכוד" משהו מעוצמתו. גם התשוקה להניח יצירות אמנות בחוץ, חשופות לאור, לרוח ולגשם, ולהציע חוויית התבוננות באמנות לצד פלאי הטבע – עצים, עננים ופרפרים – מעידה על הכמיהה המתמשכת שלנו, בני האדם, לדיאלוג עם כוחות הטבע.
גני רמת הנדיב הם פרי יצירתו של אדריכל הנוף שלמה אורן וינברג, והם משתרעים על כ-70 דונם של מרחבי צמחייה מעוצבת ומטופחת בקפידה. הגנים, המרמזים על שבריריות החיים, מקיפים את קברו של הברון אדמונד דה רוטשילד בלבלוב מלא יופי ונחמה. פה ושם, בין שבילי הגנים המעוצבים, מסתתרות להם פינות צמחייה פראיות יותר. אל המרחב הזה, הוזמנו עבודות מחמישה אמנים. העבודות "מחסה" של יעקב דורצ'ין, "מרום" של משה רואס ו"מאובן דרך" של עדן בׇּנֶט . עבודותיהם של זוהר גוטסמן ושל האמן דב פייגין (נפטר ב-2000) הושאלו לתקופת התערוכה, והן משלימות ומעשירות אותה.
גני רמת הנדיב , גני זיכרון ופארק טבע, המשלבים שימור מורשת עם שמירת טבע, מחקר, חינוך ועשייה קהילתית. גני הזיכרון נפתחו בשנת 1954, עם הבאתם של הברון אדמונד דה רוטשילד ורעייתו אדלאייד למנוחת עולמים במקום. הפעילות ברמת הנדיב מבקשת לקיים זיכרון חי למורשתו של הברון ולקדם יחסי גומלין מקיימים בין אדם, טבע וסביבה, למען הציבור ולמען הדורות הבאים

